CELEX: 32018D1939
Language: sk
Date: 2018-12-10 00:00:00
Title: Rozhodnutie Rady (SZBP) 2018/1939 z 10. decembra 2018 o podpore Únie pre všeobecné uplatňovanie a účinné vykonávanie Medzinárodného dohovoru o potláčaní činov jadrového terorizmu

11.12.2018   
               
               
                  SK
               
               
                  Úradný vestník Európskej únie
               
               
                  L 314/41
               
            
         ROZHODNUTIE RADY (SZBP) 2018/1939
         z 10. decembra 2018
         o podpore Únie pre všeobecné uplatňovanie a účinné vykonávanie Medzinárodného dohovoru o potláčaní činov jadrového terorizmu
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Európska rada prijala 12. decembra 2003 stratégiu EÚ proti šíreniu zbraní hromadného ničenia (ďalej len „stratégia“), v ktorej sa uvádza, že nešírenie, odzbrojovanie a kontrola zbraní môžu významne prispieť ku globálnemu boju proti terorizmu prostredníctvom zníženia rizika toho, že by neštátni aktéri získali prístup k zbraniam hromadného ničenia, rádioaktívnym materiálom a nosičom zbraní. Kapitola III stratégie obsahuje zoznam opatrení, ktoré je v rámci boja proti tomuto šíreniu potrebné vykonať v rámci Únie, ako aj v tretích krajinách.
                  
               
                     (2)
                  
                  
                     Únia aktívne vykonáva túto stratégiu a realizuje opatrenia uvedené v jej kapitole III, najmä prostredníctvom práce na všeobecnom uplatňovaní a podľa potreby na posilnení hlavných zmlúv, dohôd a overovacích opatrení v oblasti odzbrojovania a nešírenia a prostredníctvom uvoľňovania finančných zdrojov na podporu osobitných projektov pod vedením multilaterálnych inštitúcií, ako sú Úrad Organizácie Spojených národov pre drogy a kriminalitu (UNODC) a Úrad OSN pre boj proti terorizmu (UNOCT).
                  
               
                     (3)
                  
                  
                     Generálny tajomník OSN vo svojej agende v oblasti odzbrojenia s názvom Zaistenie našej spoločnej budúcnosti, ktorá bola predstavená 24. mája 2018, uviedol, že súčasné jadrové riziká dosiahli neprijateľnú úroveň a ďalej narastajú.
                  
               
                     (4)
                  
                  
                     Valné zhromaždenie OSN prijalo 13. apríla 2005 Medzinárodný dohovor o potláčaní činov jadrového terorizmu, ktorý bol predložený na podpis 14. septembra 2005.
                  
               
                     (5)
                  
                  
                     Technickým vykonávaním tohto rozhodnutia by sa mal poveriť UNODC a Stredisko OSN pre boj proti terorizmu (UNCCT) Úradu OSN pre boj proti terorizmu.
                  
               
                     (6)
                  
                  
                     Rozhodnutie by sa malo vykonávať v súlade s finančnou a administratívnou rámcovou dohodou uzatvorenou medzi Európskou komisiou a OSN o spravovaní finančných príspevkov Únie na programy alebo projekty riadené OSN,
                  
               PRIJALA TOTO ROZHODNUTIE:
         
            Článok 1
            
               1.   Na účely zabezpečenia nepretržitého a praktického vykonávania určitých prvkov stratégie Únia podporuje všeobecné uplatňovanie a účinné vykonávanie Medzinárodného dohovoru o potláčaní činov jadrového terorizmu (ďalej len „ICSANT“) podporovaním činností UNODC, a najmä jeho oddelenia pre prevenciu terorizmu (TPB), ktorý okrem iného podporuje úsilie štátov o dodržiavanie príslušných medzinárodných právnych nástrojov a posilnenie ich vnútroštátneho právneho a trestnoprávneho rámca a inštitucionálnych kapacít na boj proti jadrovému terorizmu, a UNCCT zameraného na prevenciu a reakciu v súvislosti so zbraňami hromadného ničenia (ďalej len „ZHN“)/chemickým, biologickým, rádiologickým a jadrovým terorizmom, ktorý sa okrem iného snaží podporovať štáty a medzinárodné organizácie, aby zabránili teroristickým skupinám získavať a využívať materiály na ZHN/chemické, biologické, rádiologické a jadrové materiály a zabezpečili lepšiu pripravenosť na teroristický útok s použitím materiálov na ZHN/chemických, biologických, rádiologických a jadrových materiálov.
            
            
               2.   Projekty, ktoré bude financovať Únia, majú za cieľ:
               
                           a)
                        
                        
                           zvýšenie počtu štátov, ktoré sú zmluvnými stranami dohovoru ICSANT;
                        
                     
                           b)
                        
                        
                           zvýšenie povedomia o dohovore ICSANT medzi príjemcami, ako sú vnútroštátni politickí činitelia a rozhodovacie orgány vrátane poslancov parlamentov, ako aj na medzinárodných fórach;
                        
                     
                           c)
                        
                        
                           zdokonalenie vnútroštátnych právnych predpisov začlenením všetkých požiadaviek dohovoru ICSANT;
                        
                     
                           d)
                        
                        
                           rozvoj elektronického vzdelávania a ďalších relevantných vzdelávacích prostriedkov a ich začlenenie do poskytovanej odbornej právnej pomoci, okrem iného aj prípadových štúdií;
                        
                     
                           e)
                        
                        
                           vytvorenie a vedenie referenčného webového sídla so všetkými relevantnými informáciami o dohovore ICSANT vrátane osvedčených postupov;
                        
                     
                           f)
                        
                        
                           posilnenie kapacít predstaviteľov trestného súdnictva a iných príslušných vnútroštátnych zainteresovaných strán pri vyšetrovaní, stíhaní a rozhodovaní prípadov;
                        
                     
                           g)
                        
                        
                           rozvíjanie súčinnosti s inými príslušnými medzinárodnými právnymi nástrojmi, ako sú Dohovor o fyzickej ochrane jadrových materiálov a jeho zmena a rezolúcia BR OSN č. 1540 (2004);
                        
                     
                           h)
                        
                        
                           posilnenie kapacít štátov odhaliť prípady, v ktorých hrozí, že teroristi získajú jadrové alebo iné rádioaktívne materiály a reagovať na ne.
                        
                     Projekty bude vykonávať UNODC a UNCCT v úzkej spolupráci s príslušnými pracoviskami UNODC v teréne a ďalšími príslušnými inštitúciami a expertmi vrátane Medzinárodnej agentúry pre atómovú energiu, Úradu OSN pre otázky odzbrojenia, skupiny expertov Výboru BR OSN zriadenej podľa rezolúcie BR OSN č. 1540 (2004) a centier excelentnosti EÚ v oblasti zmierňovania chemických, biologických, rádiologických a jadrových rizík.
               Pri realizácii projektov sa zabezpečí zviditeľnenie Únie, ako aj riadne riadenie programov.
               Všetky zložky projektov musia byť podporované aktívnymi a inovačnými verejnými osvetovými činnosťami a musia sa zabezpečiť primerané zdroje.
               Podrobný opis projektov sa uvádza v prílohe.
            
         
         
            Článok 2
            
               1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“).
            
            
               2.   Technické vykonávanie projektov uvedených v článku 1 ods. 2 uskutočňujú UNODC a UNCCT. Túto úlohu plnia pod zodpovednosťou vysokého predstaviteľa. Vysoký predstaviteľ na tento účel uzavrie potrebné dohody s UNODC a UNCCT.
            
         
         
            Článok 3
            
               1.   Finančná referenčná suma na vykonávanie projektov uvedených v článku 1 ods. 2 je 4 999 986 EUR. Celkový odhadovaný rozpočet celého projektu je 5 223 907 EUR, ktorý sa zabezpečí prostredníctvom spolufinancovania.
            
            
               2.   Výdavky financované z finančnej referenčnej sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na rozpočet Únie.
            
            
               3.   Komisia dohliada na riadne spravovanie finančnej referenčnej sumy uvedenej v odseku 1. Na tento účel uzavrie dohody o financovaní s UNODC a UNCCT. V dohodách o financovaní sa stanoví, že UNODC a UNCCT majú zabezpečovať viditeľnosť príspevku Únie zodpovedajúcu jeho výške.
            
            
               4.   Komisia sa usiluje uzavrieť dohody o financovaní uvedené v odseku 3 čo najskôr po nadobudnutí účinnosti tohto rozhodnutia. Informuje Radu o všetkých ťažkostiach, ktoré sa počas tohto procesu vyskytnú, ako aj o dátume uzavretia dohôd o financovaní.
            
         
         
            Článok 4
            
               1.   Vysoký predstaviteľ podáva dvakrát ročne Rade správu o vykonávaní tohto rozhodnutia na základe pravidelných správ, ktoré vypracúva UNODC a UNCCT. Tieto správy tvoria základ pre hodnotenie, ktoré vykonáva Rada.
            
            
               2.   Komisia dvakrát ročne informuje o finančných aspektoch vykonávania projektov uvedených v článku 1 ods. 2
            
         
         
            Článok 5
            Toto rozhodnutie nadobúda účinnosť dňom jeho prijatia.
            Toto rozhodnutie platí 36 mesiacov po dátume uzavretia dohôd o financovaní uvedených v článku 3 ods. 3 Ak sa však do šiestich mesiacov po dni nadobudnutia jeho účinnosti neuzavrie žiadna dohoda o financovaní, rozhodnutie stráca účinnosť po uplynutí tejto lehoty.
         
         
            V Bruseli 10. decembra 2018
            
               
                  Za Radu
               
               
                  predsedníčka
               
               F. MOGHERINI
            
         
      
      
         
            PRÍLOHA
            
                        Projekt č. 1
                     
                     
                        :
                     
                     
                        Podpora pristúpenia prostredníctvom podujatia na vysokej úrovni, ktoré sa bude konať v New Yorku v úzkej spolupráci s Úradom OSN pre právne veci
                        Údaje o projekte: Podujatie na vysokej úrovni sa uskutoční buď popri konferencii o preskúmaní Zmluvy o nešírení jadrových zbraní v roku 2020 alebo v rámci výročnej konferencie o zmluve, ktorú organizuje generálny tajomník OSN a ktorá sa koná súbežne so všeobecnou rozpravou vo Valnom zhromaždení. Podujatie na vysokej úrovni by sa mohlo konať aj počas niektorého osobitného fóra OSN ku konkrétnym zmluvám, ktoré majú uľahčiť účasť štátov na multilaterálnom zmluvnom rámci.
                        Vykonávajúci subjekt: UNCCT
                     
                  
                        Projekt č. 2
                     
                     
                        :
                     
                     
                        Podpora pristúpenia prostredníctvom regionálnych seminárov a návštev krajín
                        Údaje o projekte: Organizácia najviac šiestich regionálnych, medziregionálnych a subregionálnych seminárov pre politických činiteľov a rozhodovacie orgány štátov, ktoré nie sú zmluvnými stranami (1) dohovoru ICSANT v:
                        
                                    —
                                 
                                 
                                    Afrike,
                                 
                              
                                    —
                                 
                                 
                                    strednej a južnej Ázii,
                                 
                              
                                    —
                                 
                                 
                                    Európe,
                                 
                              
                                    —
                                 
                                 
                                    juhovýchodnej Ázii a Tichomorí.
                                 
                              Príslušné materiály vypracované v rámci projektu (prípadové štúdie a dotazníky na sebahodnotenie atď.) sa použijú na seminároch. Okrem sústredenia sa na dohovor ICSANT sa semináre budú zaoberať súčinnosťou s Dohovorom o fyzickej ochrane jadrových materiálov a jeho zmenou, ako aj s rezolúciou BR OSN č. 1540 (2004).
                        Vykonávajúci subjekt: UNODC
                     
                  
                        Projekt č. 3
                     
                     
                        :
                     
                     
                        Poskytovanie relevantnej legislatívnej pomoci
                        Údaje o projekte: Poskytovanie relevantnej legislatívnej pomoci žiadajúcim štátom prostredníctvom legislatívnej analýzy dokumentov alebo seminárov o vypracúvaní právnych predpisov (najviac 10 štátov).
                        Vykonávajúci subjekt: UNODC
                     
                  
                        Projekt č. 4
                     
                     
                        :
                     
                     
                        Budovanie kapacít príslušných zainteresovaných strán vrátane predstaviteľov trestného súdnictva, ktorí by mohli byť zapojení do vyšetrovania, stíhania a rozhodovania prípadov týkajúcich sa jadrového a iného rádioaktívneho materiálu, na ktoré sa vzťahuje dohovor ICSANT
                        Údaje o projekte: tri regionálne semináre pre prokurátorov vybraných štátov, ktoré sú zmluvnými stranami dohovoru ICSANT v Afrike, Európe a Ázii.
                        Vykonávajúci subjekt: UNODC
                     
                  
                        Projekt č. 5
                     
                     
                        :
                     
                     
                        Podpora pristúpenia prostredníctvom zapojenia do Medziparlamentnej únie
                        Údaje o projekte: Uskutočnia sa konzultácie s Medziparlamentnou úniou s cieľom zorganizovať podujatia na podporu urýchleného pristúpenia k dohovoru ICSANT, ako aj spoločné výzvy štátom, ktoré ešte nie sú zmluvnými stranami dohovoru ICSANT.
                        Vykonávajúci subjekt: UNCCT
                     
                  
                        Projekt č. 6
                     
                     
                        :
                     
                     
                        Štúdia o dôvodoch štátov, ktoré nepristúpili k dohovoru ICSANT a výzvam, ktorým tieto štáty čelia
                        Údaje o projekte: Štúdia o dôvodoch štátov, ktoré nepristúpili k dohovoru ICSANT a o výzvach, ktorým tieto štáty čelia. UNCCT vykoná akademickú štúdiu, aby lepšie pochopila dôvody štátov, ktoré sa nestali zmluvnou stranou dohovoru ICSANT a výzvam, ktorým tieto štáty čelia, a vydá odporúčania, ako tieto dôvody a výzvy riešiť, aby sa zabezpečilo pristúpenie väčšieho počtu strán, ako aj stanovili legislatívne požiadavky a opatrenia na účinné vykonávanie.
                        Vykonávajúci subjekt: UNCCT
                     
                  
                        Projekt č. 7
                     
                     
                        :
                     
                     
                        Vytvorenie a údržba pravidelne aktualizovanej webového sídla chráneného heslom o všetkých zdrojoch dohovoru ICSANT vrátane príkladov vnútroštátnych právnych predpisov
                        Údaje o projekte: Webové sídlo bude obsahovať všetky dostupné zdroje o dohovore ICSANT okrem iného súbor všetkých existujúcich vnútroštátnych právnych predpisov, ktorými sa implementuje dohovor ICSANT vo všetkých jeho zmluvných štátoch, súbor osvedčených postupov a modelových právnych predpisov, odborné články, informácie a rozvrh osvetových činností, e-mailovú adresu na zasielanie otázok, informácie o dostupnej pomoci, dotazník s odpoveďami o dohovore ICSANT a 12 jednohodinových webových seminárov o rôznych aspektoch dohovoru ICSANT (štyri v anglickom, štyri vo francúzskom a štyri v španielskom jazyku).
                        Vykonávajúci subjekt: UNODC
                     
                  
                        Projekt č. 8
                     
                     
                        :
                     
                     
                        Vypracovanie a poskytnutie vzdelávacej príručky s fiktívnymi prípadovými štúdiami týkajúcimi sa dohovoru ICSANT
                        Údaje o projekte: Na základe fiktívnych prípadových štúdií sa vypracuje vzdelávacia príručka o dohovore ICSANT.
                        Vykonávajúci subjekt: UNODC
                     
                  
                        Projekt č. 9
                     
                     
                        :
                     
                     
                        Vývoj modulu elektronického vzdelávania o dohovore ICSANT
                        Údaje o projekte: Modul sa preloží do najmenej štyroch úradných jazykov OSN a bude prístupný na globálnom webovom sídle o elektronickom vzdelávaní UNODC: https://www.unodc.org/elearning.
                        Vykonávajúci subjekt: UNODC
                     
                  
                        Projekt č. 10
                     
                     
                        :
                     
                     
                        Budovanie kapacít v oblasti bezpečnosti a riadenia hraníc v súvislosti s jadrovým terorizmom
                        Údaje o projekte: UNCCT zorganizuje podujatia na budovanie kapacít v oblasti bezpečnosti a riadenia hraníc v šiestich regiónoch:
                        
                                    —
                                 
                                 
                                    Sahel,
                                 
                              
                                    —
                                 
                                 
                                    južná a juhovýchodná Ázia,
                                 
                              
                                    —
                                 
                                 
                                    Africký roh,
                                 
                              
                                    —
                                 
                                 
                                    Stredná Ázia a Kaukaz,
                                 
                              
                                    —
                                 
                                 
                                    východná a juhovýchodná Európa,
                                 
                              
                                    —
                                 
                                 
                                    Blízky východ a severná Afrika.
                                 
                              Vykonávajúci subjekt: UNCCT
                     
                  
                        Projekt č. 11
                     
                     
                        :
                     
                     
                        Vytvorenie letákov a učebných materiálov
                        Údaje o projekte: Vytvorenie propagačných letákov o dohovore ICSANT vo všetkých šiestich úradných jazykoch OSN a dotazníka na samohodnotenie pre štáty, ktoré zvažujú pristúpenie k dohovoru.
                        Vykonávajúci subjekt: UNODC
                     
                  Očakávaný výsledok uvedených projektov:
            
                        1.
                     
                     
                        zvýšenie počtu štátov, ktoré sú zmluvnými stranami ICSANT;
                     
                  
                        2.
                     
                     
                        zvýšenie povedomia o dohovore ICSANT medzi príjemcami: vnútroštátnymi politickými činiteľmi a rozhodovacími orgánmi vrátane poslancov parlamentov, ako aj na medzinárodných fórach;
                     
                  
                        3.
                     
                     
                        zdokonalenie vnútroštátnych právnych predpisov začlenením všetkých požiadaviek dohovoru ICSANT;
                     
                  
                        4.
                     
                     
                        vytvorenie produktov elektronického vzdelávania a ďalších relevantných vzdelávacích prostriedkov a ich začlenenie do poskytovanej odbornej právnej pomoci, okrem iného aj prípadových štúdií;
                     
                  
                        5.
                     
                     
                        vytvorenie a vedenie referenčného webového sídla so všetkými relevantnými informáciami o dohovore ICSANT vrátane osvedčených postupov;
                     
                  
                        6.
                     
                     
                        posilnenie kapacít predstaviteľov trestného súdnictva a iných príslušných vnútroštátnych zainteresovaných strán pri vyšetrovaní, stíhaní a rozhodovaní prípadov;
                     
                  
                        7.
                     
                     
                        rozvíjanie súčinnosti s inými príslušnými medzinárodnými právnymi nástrojmi: Dohovorom o fyzickej ochrane jadrových materiálov v znení neskorších zmien, rezolúciou BR OSN č. 1540 (2004);
                     
                  
                        8.
                     
                     
                        posilnenie kapacít štátov odhaliť prípady, v ktorých hrozí, že teroristi získajú jadrové alebo iné rádioaktívne materiály a reagovať na ne.
                     
                  
               (1)  Pozvánky by sa mohli na individuálnom základe rozšíriť na štáty, ktoré sú zmluvnými stranami dohovoru, ak by ich účasť bola prínosná.